DBV rou na moord op jong veeartsDr. Natheem Jacobs (27). (Foto: Facebook / Kaap die Goeie Hoop-DBV) Die Kaap die Goeie Hoop-dierebeskermingsvereniging is verpletter deur die moord op ’n jong veearts “wie se hart vir diere alle verstand te bowe gegaan het”. Dr. Natheem Jacobs (27) is Donderdag kort ná middernag buite sy huis in Lady Maystraat in Athlone doodgesteek deur booswigte wat glo probeer het om tydens beurtkrag die bande van sy vrou se voertuig af te steel. Kapt. FC van Wyk, polisiewoordvoerder, sê die polisie ondersoek ŉ saak van moord. “Luidens verslae is die oorledene met ŉ mes gesteek en na ŉ nabygeleë hospitaal vir behandeling geneem. Hy het met sy aankoms by die hospitaal aan sy beserings beswyk,” het Van Wyk gesê. Jacobs, wat onlangs as ŉ veearts gekwalifiseer het, het hom vroeër die week voltyds by die DBV aangesluit. Hy het sy kontrak maar ŉ dag voor sy dood onderteken. Hy het vroeër sy gemeenskapsdiens by die Wingfield-dieregesondheidsentrum en die Kaap die Goeie Hoop-DBV gedoen. Dr. Ayoub Banderker, ŉ DBV-raadslid en Jacobs se toesighouer, sê hy het dit geniet om saam met Jacobs te werk en dat hy baie “trots op hom” was. Moyo Ndukwana, uitvoerende hoof van die Kaap die Goeie Hoop-DBV, sê Jacobs sal werklik gemis word. “ŉ Diereheld het geval en ons almal se harte is stukkend. Ons sal dr. Jacobs egter eer op die beste manier wat ons kan – deur voort te gaan om die diere te help wat hy só liefgehad het. “Hy was ŉ lewende voorbeeld van wat dit beteken om werklik vir diere om te gee. Sy dood is nie net ŉ verlies vir ons nie, maar vir dierewelsyn in die geheel.” Jacobs word oorleef deur sy vrou, Imaan, en sy ouers, Zulyka en Ridwaan. Die DBV sê hy hoop Jacobs se geliefdes sal berusting vind in die wete dat dié organisasie vir altyd deur Jacobs se passie vir sy werk en diere geïnspireer sal wees. “Hy sal onthou word deur elke dier wat deur ons deure kom en sy toewyding aan hul welstand sal ons elke dag herinner waarom ons nooit die geveg teen dieremishandeling kan laat vaar nie.”